Sharlotta Adrian Yevroittifoqning O‘zbekistondagi delegatsiyasi rahbari etib tayinlandi

O‘zbekiston Tashqi ishlar vazirligi xabariga ko‘ra, elchi vazirga ishonch yorliqlari nusxasini topshirdi.
Vazir Yevropa ittifoqi delegatsiyasi rahbarini mazkur tayinlov bilan tabrikladi, unga O‘zbekiston va Yevroittifoq o‘rtasidagi do‘stona munosabatlarni rivojlantirish va mustahkamlashda muvaffaqiyatlar tiladi.
Suhbat davomida O‘zbekiston bilan Yevropa ittifoqi o‘rtasidagi siyosiy, savdo-iqtisodiy, moliyaviy-texnikaviy, madaniy-gumanitar va boshqa sohalardagi hamkorlik holati va istiqbollari muhokama qilindi.
Tomonlar O‘zbekiston va Yevroittifoq o‘rtasida Kengaytirilgan sheriklik va hamkorlik to‘g‘risidagi bitim loyihasi bo‘yicha muzokaralar jarayonini ijobiy baholadi.
Bo‘lajak qo‘shma tadbirlar, jumladan «O‘zbekiston-Yevropa ittifoqi» hamkorlik kengashining navbatdagi yig‘ilishi, «Yevropa ittifoqi - Markaziy Osiyo» siyosat va xavfsizlik masalalari bo‘yicha yuqori darajadagi muloqoti navbatdagi davrasini o‘tkazish jadvali, kun tartibi va tashkiliy masalalari ko‘rib chiqildi.
2021 yil mart oyi oxiriga qadar O‘zbekistonga «GSP+» maqomi berilishiga umid bildirildi, bu O‘zbekiston va YeI mamlakatlari o‘rtasidagi savdo-iqtisodiy hamkorlikni oshirishga yordam berishi aytiladi.
YeI bilan ta'lim sohasida, xususan, yangi «Erasmus» dasturi orqali yaqin hamkorlikni kengaytirishga qiziqish bildirildi.
Ma'lumot uchun, Yevropa ittifoqining O‘zbekistondagi delegatsiyasi avvalgi rahbari Eduards Stiprays 2020 yilning iyul oyi oxirlarida mamlakatdagi missiyasini yakunlagandi.